วิกฤตการณ์การเมืองไทย พ.ศ. 2568

**วิกฤตการณ์การเมืองไทย พ.ศ. 2568** เป็นเหตุการณ์ที่เกิดขึ้นอย่างต่อเนื่องซึ่งเกี่ยวข้องกับรัฐบาลผสมที่นำโดยนายกรัฐมนตรี แพทองธาร ชินวัตร ต่อเนื่องถึงรัฐบาลเสียงข้างน้อยในปัจจุบันที่นำโดยนายกรัฐมนตรี อนุทิน ชาญวีรกูล

## เบื้องหลัง
ภายหลังจากพรรคก้าวไกลได้รับคะแนนเป็นอันดับที่ 1 จากการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 พรรคเพื่อไทยและพรรคการเมืองฝ่ายอนุรักษ์นิยมได้จัดตั้งรัฐบาลผสมภายใต้การนำของเศรษฐา ทวีสิน ต่อมาเศรษฐาถูกศาลรัฐธรรมนูญถอดถอนออกจากตำแหน่งเมื่อวันที่ 14 สิงหาคม พ.ศ. 2567 และแพทองธาร ชินวัตร ได้รับเลือกให้ดำรงตำแหน่งต่อจากเศรษฐา

ในเดือนพฤษภาคม พ.ศ. 2568 ประเทศถูกอธิบายว่า "ค่อย ๆ" เข้าสู่วิกฤตทางการเมือง ท่ามกลางเรื่องอื้อฉาวจากการเลือกสมาชิกวุฒิสภาไทย พ.ศ. 2567 ซึ่งเชื่อมโยงกับการซื้อเสียงและการฉ้อโกงอย่างเป็นระบบ รวมถึงความตึงเครียดที่เชื่อมโยงกับการช่วยเหลืออดีตนายกรัฐมนตรี ทักษิณ ชินวัตร ให้เข้ารักษาตัวที่ชั้น 14 ของโรงพยาบาลตำรวจ โดยไม่มีการส่งเข้าเรือนจำ

### เรื่องอื้อฉาวจากการเลือกสมาชิกวุฒิสภาไทย พ.ศ. 2567

ณ เดือนมิถุนายน พ.ศ. 2568 สมาชิกวุฒิสภาของไทย 100 คน ถูกกล่าวหาว่าเป็นอั้งยี่เนื่องจากสมคบคิดกันเพื่อล็อกผลในการเลือกสมาชิกวุฒิสภาไทย พ.ศ. 2567 โดยมีการสอบสวนหลายครั้ง นำโดยคณะกรรมการการเลือกตั้ง (กกต.) และ กรมสอบสวนคดีพิเศษ (DSI)

### วิกฤตการณ์ชายแดนไทย–กัมพูชา พ.ศ. 2568

เมื่อวันที่ 15 มิถุนายน พ.ศ. 2568 แพทองธารได้หารือทางโทรศัพท์กับสมเด็จอัครมหาเสนาบดี เดโช ฮุน เซน ประธานพฤฒสภากัมพูชา และอดีตนายกรัฐมนตรีกัมพูชา เป็นเวลา 17 นาที เกี่ยวกับวิกฤตการณ์ชายแดนไทย–กัมพูชา พ.ศ. 2568 เมื่อวันที่ 18 มิถุนายน มีการรั่วไหลของคลิปเสียงสนทนาดังกล่าวความยาว 9 นาที ซึ่งรวมถึงตอนที่แพทองธารวิจารณ์เชิงตำหนิพลโท บุญสิน พาดกลาง แม่ทัพภาคที่ 2 ที่เป็นผู้บัญชาการที่รับผิดชอบดูแลชายแดนไทย–กัมพูชา

## เส้นเวลา
### 18 มิถุนายน พ.ศ. 2568
#### พรรคภูมิใจไทยถอนตัวออกจากรัฐบาล
เมื่อวันที่ 18 มิถุนายน พ.ศ. 2568 พรรคภูมิใจไทย ที่มีที่นั่งในสภาผู้แทนราษฎร 69 ที่นั่ง ประกาศถอนตัวจากการร่วมรัฐบาล โดยให้รัฐมนตรีในสังกัดทั้ง 8 คนยื่นหนังสือลาออกจากตำแหน่งในคณะรัฐมนตรีไทย คณะที่ 64 ทั้งหมด รวมถึงภราดร ปริศนานันทกุล ที่ลาออกจากรองประธานสภาผู้แทนราษฎรคนที่ 2 ด้วย โดยมีผลตั้งแต่วันที่ 19 มิถุนายนเป็นต้นไป พรรคอ้างเหตุผลเรื่องการรั่วไหลของบทสนทนาทางโทรศัพท์ระหว่างไทย–กัมพูชา แต่อนุทิน ชาญวีรกุล ได้ขอให้นายกรัฐมนตรีคุ้มครองจากคดีความต่าง ๆ 

#### พรรครวมไทยสร้างชาติ
พรรครวมไทยสร้างชาติ ซึ่งเป็นหนึ่งในพรรคร่วมรัฐบาลผสม ถูกกล่าวถึงจากผู้สังเกตการณ์ทางการเมืองว่า "กำลังรอการล่มสลาย" ซึ่งรวมถึงสมาชิกสภาผู้แทนราษฎรชุดปัจจุบันที่สังกัดพรรคจำนวน 17 ถึง 18 คน

### 19 มิถุนายน พ.ศ. 2568
เมื่อวันที่ 19 มิถุนายน พ.ศ. 2568 กระทรวงการต่างประเทศของไทยได้เรียกตัวฮุน ซาเรือน เอกอัครราชทูตกัมพูชาประจำประเทศไทย เข้าพบ และยื่นคำร้องประท้วงอย่างเป็นทางการเกี่ยวกับคลิปวิดีโอที่รั่วไหล โดยระบุว่าการกระทำของกัมพูชาเป็น "การละเมิดมารยาททางการทูต การละเมิดความไว้วางใจอย่างร้ายแรง และบ่อนทำลายความประพฤติระหว่างประเทศเพื่อนบ้านทั้งสอง"

แพทองธาร ชินวัตร นายกรัฐมนตรี แถลงข่าวร่วมกับทหารชั้นสูง และขออภัยต่อประชาชนในกรณีคลิปเสียงสนทนาที่รั่วไหลออกมา เธอระบุว่าความคิดเห็นของเธอมีจุดประสงค์เพื่อช่วยในการเจรจาสันติภาพแบบส่วนตัว และย้ำว่าเธอไม่ได้ต่อต้านกองทัพ

ณัฐพงษ์ เรืองปัญญาวุฒิ หัวหน้าพรรคประชาชน ซึ่งเป็นพรรคฝ่ายค้านหลักของประเทศไทย ในฐานะผู้นำฝ่ายค้านในสภาผู้แทนราษฎร เรียกร้องต่อประชาชนให้นายกรัฐมนตรียุบสภาผู้แทนราษฎร

### 20 มิถุนายน พ.ศ. 2568
พรรคร่วมรัฐบาล 3 พรรค ได้แก่ พรรครวมไทยสร้างชาติ พรรคประชาธิปัตย์ และพรรคชาติไทยพัฒนา หารือถึงแนวทางในการร่วมรัฐบาลแพทองธารต่อไป พรรคประชาธิปัตย์ และพรรคชาติไทยพัฒนา ประกาศว่าจะยังคงร่วมรัฐบาลผสมต่อไป

พรรครวมไทยสร้างชาติ นำโดยพีระพันธุ์ สาลีรัฐวิภาค หัวหน้าพรรค ประกาศจุดยืนให้แพทองธารลาออก แต่พรรคเพื่อไทยปฏิเสธข้อเรียกร้อง พร้อมยืนยันว่าแพทองธารจะอยู่ในตำแหน่งต่อไป และจะไม่ยุบสภา แม้พรรคภูมิใจไทยจะถอนตัวออกจากพรรคร่วมรัฐบาลก็ตาม

ทั้งนี้ สส. พรรครวมไทยสร้างชาติ 36 คน มีความเห็นแตกแยกกัน มีเพียงกลุ่มของพีระพันธุ์จำนวน 18 คนเท่านั้นที่สนับสนุนการถอนตัว ส่วนอีก 18 คนที่เป็นกลุ่มของสุชาติ ชมกลิ่น รัฐมนตรีช่วยว่าการกระทรวงพาณิชย์คนปัจจุบัน ยังคงพิจารณาทางเลือกของตนอยู่ หากกลุ่มของพีระพันธุ์ถอนตัว รัฐบาลผสมจะสูญเสียเสียงข้างมากในรัฐสภา ทำให้คะแนนเสียงเปลี่ยนแปลงจาก 261 ต่อ 234 เป็น 243 ต่อ 252

แพทองธารลงพื้นที่ตรวจเยี่ยมกำลังพลที่ประจำการบริเวณชายแดนไทย–กัมพูชา ในจังหวัดอุบลราชธานี และเข้าไปขอโทษพลโท บุญสิน พาดกลาง แม่ทัพภาคที่ 2

มงคล สุระสัจจะ ประธานวุฒิสภา ได้ยื่นคำร้องอย่างเป็นทางการของสมาชิกวุฒิสภาไทย ชุดที่ 13 จำนวน 36 คน ให้คณะกรรมการป้องกันและปราบปรามการทุจริตแห่งชาติ (ป.ป.ช.) และศาลรัฐธรรมนูญร่วมกันสอบสวนแพทองธารเกี่ยวกับการฝ่าฝืนมาตรฐานทางจริยธรรมอย่างร้ายแรงที่เกี่ยวข้องกับบทสนทนาระหว่างแพทองธารกับฮุน เซน ที่เพิ่งรั่วไหลออกมา

รัฐบาลออกแถลงการณ์ของแพทองธารที่ขออภัยประชาชนกรณีการรั่วไหลของบทสนทนาทางโทรศัพท์กับฮุน เซน พร้อมยืนยันความมุ่งมั่นต่ออำนาจอธิปไตยของชาติ

### 22 มิถุนายน พ.ศ. 2568
มีการยืนยันว่าศาลรัฐธรรมนูญจะพิจารณาคำร้องขอถอดถอนแพทองธารในเบื้องต้นต่อไป

แพทองธาร ชินวัตร นายกรัฐมนตรี ในฐานะหัวหน้าพรรคเพื่อไทย ได้จัดการประชุมครั้งสำคัญที่โรงแรมโรสวูด กรุงเทพ โดยมีตัวแทนจากพรรคร่วมรัฐบาลที่เหลืออยู่ 6 พรรค เข้าร่วมประชุมด้วย โดยแพทองธารกล่าวขอบคุณพรรคประชาธิปัตย์ พรรครวมไทยสร้างชาติ พรรคกล้าธรรม พรรคชาติไทยพัฒนา พรรคประชาชาติ และพรรคชาติพัฒนา ซึ่งทุกพรรคได้ยืนยันที่จะร่วมรัฐบาลต่อไป หลังจากที่พรรคภูมิใจไทยเถอนตัว การประชุมดังกล่าวมีแกนนำสำคัญ อาทิ เฉลิมชัย ศรีอ่อน (หัวหน้าพรรคประชาธิปัตย์), พีระพันธุ์ สาลีรัฐวิภาค (หัวหน้าพรรครวมไทยสร้างชาติ), ทวี สอดส่อง (หัวหน้าพรรคประชาชาติ), วราวุธ ศิลปอาชา (หัวหน้าพรรคชาติไทยพัฒนา), สุวัจน์ ลิปตพัลลภ (ประธานพรรคชาติพัฒนา) และนฤมล ภิญโญสินวัฒน์ (หัวหน้าพรรคกล้าธรรม) โดยการประชุมครั้งนี้มีขึ้นหลังจากที่เจ้าหน้าที่ระดับสูงของพรรคเพื่อไทยเป็นแกนนำในปัจจุบัน แถลงในวันก่อนหน้า (21 มิถุนายน) ว่านายกรัฐมนตรีจะไม่ลาออกหรือยุบสภา

### 23 มิถุนายน พ.ศ. 2568
มีคำสั่งแม่ทัพกองทัพภาคที่ 1 และ กองทัพภาคที่ 2 ให้ปิดด่านชายแดนไทยกัมพูชาในพื้นที่ของ จังหวัดสระแก้ว จังหวัดบุรีรัมย์ จังหวัดสุรินทร์ จังหวัดศรีสะเกษ จังหวัดจันทบุรี จังหวัดตราด

ในขณะที่รัฐบาลได้ระบุว่ากำลังดำเนินการปรับคณะรัฐมนตรี ซึ่งคาดว่าจะแล้วเสร็จภายในวันที่ 27 มิถุนายน

### 24 มิถุนายน พ.ศ. 2568
แพทองธาร ชินวัตร นายกรัฐมนตรี ประกาศว่าได้จัดทำรายชื่อคณะรัฐมนตรีชุดใหม่เสร็จสิ้นแล้ว โดยอยู่ระหว่างการตรวจสอบประวัติ ก่อนที่จะนำขึ้นทูลเกล้าฯ ถวายพระบาทสมเด็จพระวชิรเกล้าเจ้าอยู่หัวให้ทรงแต่งตั้งต่อไป โดยขณะนี้รัฐบาลผสมประกอบด้วยพรรคเพื่อไทย พรรคประชาธิปัตย์ พรรคพลังประชารัฐ พรรคประชาชาติ พรรคกล้าธรรม พรรคชาติไทยพัฒนา และพรรคชาติพัฒนา ส่วนพรรคภูมิใจไทยมีมติผ่านที่ประชุมร่วมระหว่างคณะกรรมการบริหารพรรคและสมาชิกสภาผู้แทนราษฎรในสังกัดว่าจะยื่นญัตติขอเปิดอภิปรายไม่ไว้วางใจตามรัฐธรรมนูญมาตรา 151 ทันทีหลังจากเปิดสมัยประชุมสภา

คณะกรรมการป้องกันและปราบปรามการทุจริตแห่งชาติ (ป.ป.ช.) ได้เริ่มต้นการสอบสวนแพทองธารในเบื้องต้นเกี่ยวกับข้อกล่าวหาเรื่องการละเมิดจริยธรรมอย่างร้ายแรงจากการรั่วไหลของบทสนทนาทางโทรศัพท์ระหว่างไทย–กัมพูชาข้างต้น

### 27 มิถุนายน พ.ศ. 2568
ศาลรัฐธรรมนูญได้เลื่อนการประชุมประจำสัปดาห์มาเป็นวันที่ 1 กรกฎาคม (จากเดิมวันที่ 8 กรกฎาคม) เนื่องจากปัญหาด้านตารางเวลา โดยจุดสำคัญของการประชุมนี้คือการพิจารณาคำร้องจากสมาชิกวุฒิสภาไทย ชุดที่ 13 จำนวน 36 คน ที่ขอให้วินิจฉัยถอดถอนแพทองธารออกจากนายกรัฐมนตรี พร้อมกับสั่งให้แพทองธารยุติการปฏิบัติหน้าที่ระหว่างรอคำวินิจฉัยด้วย โดยในคำร้องกล่าวหาว่าเธอกระทำการละเมิดจริยธรรมอย่างร้ายแรง

### 29 มิถุนายน พ.ศ. 2568
ระหว่างการประท้วงต่อต้านรัฐบาลเมื่อวันที่ 28 มิถุนายน สนธิ ลิ้มทองกุล แกนนำคณะรวมพลังแผ่นดิน แสดงความเห็นอย่างเปิดเผยว่า ถ้าทหารเห็นว่าไม่สามารถแก้ไขวิกฤติการณ์การเมืองได้ ทหารจะทำรัฐประหารในประเทศไทย ก็เป็นสิทธิ์ของทหาร แต่ขออย่าเอาพลเอกมาบริหารประเทศ และขอให้ประชาชนเข้าไปมีส่วนร่วมแก้ไขปัญหาประเทศ ซึ่งความเห็นนี้ถูกประณามจากทั้งจากพรรคผู้นำฝ่ายค้านคือพรรคประชาชน และพรรคแกนนำรัฐบาลในขณะนั้นคือพรรคเพื่อไทย

### 30 มิถุนายน พ.ศ. 2568
เมื่อวันที่ 30 มิถุนายน พ.ศ. 2568 พระบาทสมเด็จพระวชิรเกล้าเจ้าอยู่หัวมีพระบรมราชโองการโปรดเกล้าฯ สับเปลี่ยนตำแหน่งในคณะรัฐมนตรีอย่างเป็นทางการ ตามที่แพทองธาร ชินวัตร นายกรัฐมนตรีเสนอ หลังจากที่พรรคภูมิใจไทยถอนตัวออกจากรัฐบาล โดยแพทองธารได้รับตำแหน่งรัฐมนตรีว่าการกระทรวงวัฒนธรรมอีกตำแหน่งหนึ่ง และมีการแต่งตั้งรัฐมนตรีใหม่จำนวน 9 คนเข้าสู่คณะรัฐมนตรีด้วย

## การหยุดปฏิบัติหน้าที่
เมื่อวันที่ 1 กรกฎาคม พ.ศ. 2568 ศาลรัฐธรรมนูญมีมติเอกฉันท์รับคำร้องกรณีสมาชิกวุฒิสภาจำนวน 36 คน ขอให้วินิจฉัยถอดถอนแพทองธาร ชินวัตร ออกจากตำแหน่งนายกรัฐมนตรี เนื่องจากขาดความซื่อสัตย์สุจริตเป็นที่ประจักษ์ หรือฝ่าฝืนมาตรฐานทางจริยธรรมอย่างร้ายแรง จากการรั่วไหลของบทสนทนาทางโทรศัพท์กับฮุน เซน และมีมติ 7 ต่อ 2 สั่งให้เธอหยุดปฏิบัติหน้าที่ดังกล่าว

ทั้งนี้ ตุลาการศาลรัฐธรรมนูญเสียงข้างน้อย จำนวน 2 คน ได้แก่ นครินทร์ เมฆไตรรัตน์ และอุดม สิทธิวิรัชธรรม เห็นว่า ข้อเท็จจริงตามคำร้องยังไม่ยุติชัดเจน อย่างไรก็ตาม เพื่อป้องกันความเสียหายที่จะเกิดขึ้นอย่างร้ายแรงที่ยากแก่การแก้ไขเยียวยาในกายหลัง ให้ใช้มาตรการหรือวิธีการชั่วคราวโดยห้ามมิให้แพทองธารใช้หน้าที่กับอำนาจด้านความมั่นคง การต่างประเทศ และการคลัง จนกว่าศาลรัฐธรรมนูญจะมีคำวินิจฉัย แต่เนื่องจากตุลาการอีก 7 คนมีมติให้แพทองธารหยุดปฏิบัติหน้าที่นายกรัฐมนตรี แพทองธารจึงดำรงตำแหน่งได้เฉพาะรัฐมนตรีว่าการกระทรวงวัฒนธรรมเท่านั้น

### 1 กรกฎาคม พ.ศ. 2568
ภายหลังศาลรัฐธรรมนูญมีคำสั่งให้แพทองธารหยุดปฏิบัติหน้าที่นายกรัฐมนตรี สุริยะ จึงรุ่งเรืองกิจ รองนายกรัฐมนตรีและรัฐมนตรีว่าการกระทรวงคมนาคม จึงขึ้นเป็นผู้รักษาราชการแทนนายกรัฐมนตรี ตามลำดับของรองนายกรัฐมนตรีในการรักษาราชการแทนนายกรัฐมนตรี ทั้งนี้ ภูมิธรรม เวชยชัย ไม่สามารถรักษาราชการก่อนได้ เนื่องจากมีพระบรมราชโองการโปรดเกล้าฯ ให้พ้นจากรองนายกรัฐมนตรีและรัฐมนตรีว่าการกระทรวงกลาโหม และแต่งตั้งเป็นรองนายกรัฐมนตรีและรัฐมนตรีว่าการกระทรวงมหาดไทย ทำให้ต้องรอเข้ารับหน้าที่อีกรอบก่อน

### 3 กรกฎาคม พ.ศ. 2568
สุริยะ จึงรุ่งเรืองกิจ ผู้รักษาราชการแทนนายกรัฐมนตรีไทย นำคณะรัฐมนตรีชุดใหม่เข้าเฝ้าฯ พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี เพื่อถวายสัตย์ปฏิญาณก่อนเข้ารับหน้าที่ หลังถวายสัตย์ปฏิญาณแล้วได้จัดการประชุมคณะรัฐมนตรีพิเศษ โดยมีสุริยะเป็นประธานในวาระแรกเพื่ออนุมัติลำดับการรักษาราชการแทนนายกรัฐมนตรีใหม่ โดยภูมิธรรม เวชยชัย รองนายกรัฐมนตรีและรัฐมนตรีว่าการกระทรวงมหาดไทย อยู่ในลำดับที่ 1 สุริยะจึงสิ้นสุดการรักษาการนายกรัฐมนตรีหลังจบการประชุมวาระนี้ และหลังจากนั้นภูมิธรรมได้เริ่มรักษาราชการแทนนายกรัฐมนตรีโดยเป็นประธานต่อจากสุริยะในการประชุมวาระที่เหลือ

### 29 สิงหาคม พ.ศ. 2568
ศาลรัฐธรรมนูญมีมติ 6 ต่อ 3 วินิจฉัยถอดถอนแพทองธาร ชินวัตร จากตำแหน่งนายกรัฐมนตรี ตามรัฐธรรมนูญมาตรา 170 วรรคหนึ่ง (4) ประกอบมาตรา 160 เนื่องจากกระทำผิดจริยธรรมอย่างร้ายแรงจากการรั่วไหลของบทสนทนาทางโทรศัพท์ระหว่างไทย–กัมพูชา โดยมีผลย้อนหลังตั้งแต่วันที่ศาลรัฐธรรมนูญสั่งหยุดปฏิบัติหน้าที่ ส่งผลให้คณะรัฐมนตรีไทย คณะที่ 64 พ้นจากตำแหน่งทั้งคณะ

### 30 สิงหาคม พ.ศ. 2568
เพื่อตอบสนองต่อข้อตกลงระหว่างพรรคภูมิใจไทยกับพรรคประชาชน ภูมิธรรม เวชยชัย รักษาการนายกรัฐมนตรี ได้ตั้งคำถามถึงความสามารถของพรรคภูมิใจไทยในการจัดตั้งรัฐบาลคู่แข่ง โดยระบุว่าพรรคเพื่อไทยเริ่มติพูดคุยกับพรรคประชาชนแล้ว เขายังอ้างว่าตนมีอำนาจยุบสภา และ "ถ้าเราจะยุบ[สภา] เราก็ยุบเลยได้"

### 31 สิงหาคม พ.ศ. 2568
ภูมิธรรม เวชยชัย รักษาการนายกรัฐมนตรี พร้อมด้วยตัวแทนพรรคเพื่อไทยและพรรคประชาธิปัตย์ ได้เข้าร่วมการเจรจากับพรรคประชาชนอย่างเป็นทางการ ภูมิธรรมในฐานะตัวแทนพรรคเพื่อไทยกล่าวว่า ตนยอมรับข้อเสนอของพรรคประชาชน แต่ไม่ได้ระบุว่าพรรคประชาชนจะยอมรับข้อตกลงกับพรรคเพื่อไทยหรือไม่ ขณะเดียวกัน ณัฐพงษ์ เรืองปัญญาวุฒิ หัวหน้าพรรคประชาชน กล่าวว่า พรรคจะตัดสินใจภายในวันที่ 1 กันยายน

### 1 กันยายน พ.ศ. 2568
พรรคประชาชนยังไม่สามารถตัดสินใจได้ในการประชุมวันที่ 1 กันยายน การประชุมครั้งต่อไปจะมีขึ้นในวันถัดไป ต่อมา พรรคประชาชนได้จัดให้มีการสำรวจความคิดเห็นของสมาชิกพรรคเกี่ยวกับการตัดสินใจ

### 3 กันยายน พ.ศ. 2568
ภายหลังพรรคประชาชนซึ่งเป็นพรรคการเมืองฝ่ายค้านหลักในสภาผู้แทนราษฎร มีมติสนับสนุน อนุทิน ชาญวีรกูล หัวหน้าพรรคภูมิใจไทย เป็นนายกรัฐมนตรีคนถัดไป โดยไม่เข้าร่วมรัฐบาล ภูมิธรรม เวชยชัย ผู้ปฏิบัติหน้าที่แทนนายกรัฐมนตรี เปิดเผยว่าตนได้นำความกราบบังคมทูลพระบาทสมเด็จพระวชิรเกล้าเจ้าอยู่หัว เพื่อทรงมีพระบรมราชวินิจฉัยในการยุบสภาผู้แทนราษฎร

อย่างไรก็ดี ในช่วงเย็นวันเดียวกัน มีกระแสข่าวว่า สำนักงานองคมนตรี ได้ส่งคืนร่างพระราชกฤษฎีกากลับไปยังสำนักเลขาธิการคณะรัฐมนตรี เนื่องจากไม่เป็นไปตามระเบียบการนำเสนอเพื่อขอพระมหากรุณา เพราะมีปัญหาข้อขัดแย้งว่ากระทำได้หรือไม่ อีกทั้งเลขาธิการคณะกรรมการกฤษฎีกายังทำความเห็นประกอบว่ารัฐบาลรักษาการไม่สามารถกราบบังคมทูลร่างพระราชกฤษฎีกายุบสภาผู้แทนราษฎรได้ จึงไม่สามารถกราบบังคมทูลเพื่อทรงลงพระปรมาภิไธยได้

เมื่อสำนักงานองคมนตรีมีความเห็นข้างต้น ช่วงค่ำวันเดียวกัน วันมูหะมัดนอร์ มะทา ประธานสภาผู้แทนราษฎร จึงมีคำสั่งบรรจุวาระการประชุมเพื่อลงมติเลือกนายกรัฐมนตรี โดยกำหนดให้มีการลงมติในวันที่ 5 กันยายน พ.ศ. 2568

### 4 กันยายน พ.ศ. 2568
เครื่องบินส่วนบุคคล Bombardier Global 7500 ที่ถือครองโดยอดีตนายกรัฐมนตรี ทักษิณ ชินวัตร เปลี่ยนเส้นทางจากที่กำหนดไปยังประเทศสิงคโปร์

### 5 กันยายน พ.ศ. 2568

#### การตีกลับร่างพระราชกฤษฎีกายุบสภา
ภูมิธรรมเปิดเผยว่าร่างพระราชฎีกายุบสภาผู้แทนราษฎรที่ตนนำขึ้นทูลเกล้าถูกสำนักงานองคมนตรีตีกลับจริง

#### ทักษิณ
เครื่องบินเจ็ตส่วนตัวของทักษิณลงจอดที่ดูไบ เขาอ้างว่าจะเดินทางไปที่นั่นเพื่อการรักษาพยาบาล หลังจากที่จุดหมายปลายทางเดิมของเขาในสิงคโปร์ถูกปฏิเสธไม่ให้เข้าประเทศ เขายังกล่าวอีกว่าเขาจะกลับประเทศไทยไม่เกินวันที่ 8 กันยายน เพื่อเข้าร่วมการพิจารณาคดีในวันที่ 9 กันยายน

#### อนุทินได้รับเลือกให้เป็นนายกรัฐมนตรี

มีการประชุมสภาผู้แทนราษฎรเพื่อลงมติเลือกนายกรัฐมนตรี โดยไชยชนก ชิดชอบ เลขาธิการพรรคภูมิใจไทย เสนอชื่ออนุทิน ชาญวีรกูล หัวหน้าพรรคภูมิใจไทย เป็นนายกรัฐมนตรี จากนั้น สรวงศ์ เทียนทอง เลขาธิการพรรคเพื่อไทย เสนอชื่อชัยเกษม นิติสิริ บัญชีรายชื่อนายกรัฐมนตรีคนสุดท้ายของพรรคเพื่อไทย เป็นนายกรัฐมนตรี ผลปรากฎว่าอนุทินได้รับคะแนนเสียงเห็นชอบ 311 ต่อ 152 เสียง เป็นอันว่าที่ประชุมสภาผู้แทนราษฎรมีมติให้ อนุทิน ชาญวีรกูล ดำรงตำแหน่งนายกรัฐมนตรี

### 7 กันยายน พ.ศ. 2568
พระบาทสมเด็จพระวชิรเกล้าเจ้าอยู่หัวมีพระบรมราชโองการโปรดเกล้าฯ แต่งตั้งอนุทิน ชาญวีรกูล เป็นนายกรัฐมนตรี ประกาศในวันดังกล่าว และมีการจัดพิธีรับพระบรมราชโองการโปรดเกล้าฯ แต่งตั้งนายกรัฐมนตรี ณ ที่ทำการพรรคภูมิใจไทย ในวันเดียวกัน

จากนั้น อนุทินแถลงต่อสื่อมวลชนครั้งแรกภายหลังได้รับพระบรมราชโองการโปรดเกล้าฯ แต่งตั้งเป็นนายกรัฐมนตรี ถ้อยแถลงส่วนหนึ่งระบุถึงวิกฤตการณ์ชายแดนไทย–กัมพูชา พ.ศ. 2568 อนุทินกล่าวว่า จะเร่งดำเนินการแก้ไขโดยยึดแนวทางสันติวิธี เพื่อลดความสูญเสียของชีวิตประชาชน พร้อมกับยึดหลักการการไม่สูญเสียอธิปไตยของประเทศ "แม้เพียงเล็กน้อย"

### 8 กันยายน พ.ศ. 2568
ทักษิณเดินทางกลับถึงประเทศไทยผ่านเครื่องบินเจ็ตส่วนตัว

### 9 กันยายน พ.ศ. 2568
ทักษิณถูกศาลสั่งบังคับโทษจำคุกใหม่ทั้งหมดเป็น 1 ปี ปัจจุบันเขาถูกคุมขังที่เรือนจำกลางคลองเปรม เขตจตุจักร กรุงเทพมหานคร

### 29 กันยายน พ.ศ. 2568
อนุทิน ชาญวีรกูล นายกรัฐมนตรี แถลงนโยบายของคณะรัฐมนตรีไทย คณะที่ 65 ต่อรัฐสภา มีนโยบายด้านสังคมที่สำคัญคือการปราบปรามการพนันผิดกฎหมายทุกรูปแบบ รวมทั้งการไม่สนับสนุนการประกอบธุรกิจสถานบันเทิงครบวงจรที่มีธุรกิจการพนัน นอกจากนี้ อนุทินกล่าวว่าจะดำเนินการยุบสภาผู้แทนราษฎรในวันที่ 31 มกราคม พ.ศ. 2569 ตามเงื่อนไขที่พรรคภูมิใจไทยได้ตกลงร่วมกับพรรคประชาชนว่าจะดำเนินการภายในระยะเวลา 4 เดือน และจะจัดการเลือกตั้งสมาชิกสภาผู้แทนราษฎรไทยเป็นการทั่วไปพร้อมกับการออกเสียงประชามติแก้ไขรัฐธรรมนูญต่อไป ทั้งนี้ อนุทินขอให้เริ่มนับวันที่ 1 ตุลาคม พ.ศ. 2568 ซึ่งเป็นวันทำงานวันแรกของรัฐบาล เป็นวันแรกของกรอบระยะเวลา 4 เดือนดังกล่าว

## การประท้วง
เมื่อวันที่ 19 มิถุนายน พ.ศ. 2568 พิชิต ไชยมงคล แกนนำเครือข่ายนักศึกษาประชาชนปฏิรูปประเทศไทย (คปท.) ร่วมกับนาย ใจเพชร กล้าจน แกนนำกองทัพธรรม และ พลตรี เหรียญทอง แน่นหนา ผู้อำนวยการโรงพยาบาลมงกุฎวัฒนะ จัดการชุมนุมประท้วงบริเวณหน้าทำเนียบรัฐบาล เพื่อเรียกร้องให้แพทองธาร ชินวัตร ลาออกจากตำแหน่งนายกรัฐมนตรี หลังจากเกิดการรั่วไหลของบทสนทนาทางโทรศัพท์ระหว่างเธอกับ ฮุน เซน ประธานพฤฒสภากัมพูชา ผู้ประท้วงกล่าวหาว่านายกรัฐมนตรีได้ประนีประนอมผลประโยชน์ของชาติไทยในการสนทนาทางโทรศัพท์ครั้งนั้น

วันถัดมา (20 มิถุนายน) ผู้นำพรรคการเมืองต่าง ๆ เช่น พลตำรวจเอก เสรีพิศุทธ์ เตมียเวส อดีตผู้บัญชาการตำรวจแห่งชาติ, นพ.วรงค์ เดชกิจวิกรม, กษิต ภิรมย์, นิติธร ล้ำเหลือ, รศ.เจิมศักดิ์ ปิ่นทอง, ประพันธ์ คูณมี, ชาญชัย อิสระเสนารักษ์, สมชาย แสวงการ, ศ.ดร.ไชยันต์ ไชยพร, ผศ.นพ.ตุลย์ สิทธิสมวงศ์, ถาวร เสนเนียม, แก้วสรร อติโพธิ, ขวัญสรวง อติโพธิ, จตุพร พรหมพันธุ์, พลเอก สมเจตน์ บุญถนอม รวมทั้ง ถวิล เปลี่ยนศรี อดีตเลขาธิการสภาความมั่นคงแห่งชาติ และกลุ่มนักเคลื่อนไหวทางการเมือง ซึ่งรวมตัวกันในนาม คณะรวมพลังแผ่นดินปกป้องอธิปไตยไทย ได้มีการจัดแถลงการณ์ขึ้น โดยเรียกร้องให้นายกรัฐมนตรีลาออก รวมถึงให้พรรครวมไทยสร้างชาติและพรรคประชาธิปัตย์ถอนตัวจากพรรคร่วมรัฐบาลทันที

ต่อมาเมื่อวันที่ 28 มิถุนายน ได้มีการชุมนุมใหญ่ของคณะดังกล่าว ณ อนุสาวรีย์ชัยสมรภูมิ ซึ่งจัดโดยมูลนิธิยามเฝ้าแผ่นดิน โดยได้รับเงินบริจาคจากประชาชนแล้วประมาณ 10 ล้านบาท เพื่อใช้ในการชุมนุม และส่วนที่เหลือนำไปสนับสนุนภารกิจของกองทัพภาคที่ 2 และจะเปิดรับบริจาคจนถึงวันที่ 29 มิถุนายน

## ดูเพิ่ม
* วิกฤตการณ์การเมืองไทย พ.ศ. 2548–2549
* วิกฤตการณ์การเมืองไทย พ.ศ. 2556–2557
* การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566
* คณะรัฐมนตรีไทย คณะที่ 64

## อ้างอิง

หมวดหมู่:ประวัติศาสตร์การเมืองไทย
หมวดหมู่:รัฐบาลไทย
หมวดหมู่:การประท้วงในประเทศไทย
หมวดหมู่:แพทองธาร ชินวัตร
หมวดหมู่:เหตุการณ์ในประเทศไทย
หมวดหมู่:การเมืองไทยในปี พ.ศ. 2568